b'\n_START_ARTICLE_\nTalne u\xc5\xa1i\n_START_SECTION_\nOpis\n_START_PARAGRAPH_\nSo majhne \xc5\xbeu\xc5\xbeelke, velikosti 4 mm ali manj, po videzu spominjajo na termite. Glava je hipognatna, na njej so devet\xc4\x8dlenske tipalnice, sestavljene o\xc4\x8di, tri o\xc4\x8desca in obustne okon\xc4\x8dine, izoblikovane v grizalo. Na\xc4\x8deloma imajo dva para kril z zelo reduciranimi \xc5\xbeilami, od katerih je sprednji par ve\xc4\x8dji, lahko pa jih tudi odvr\xc5\xbeejo kot mravlje ali termiti in se premikajo samo z nogami. Nekatere vrste so popolnoma brez kril, te tudi nimajo o\xc4\x8di. Pri drugih je prisotnost kril odvisna od \xc5\xbeivljenjskih pogojev. Prevladuje oblika brez kril, ob neugodnih pogojih pa producirajo potomce s krili in razvitimi o\xc4\x8dmi, ki nato odletijo stran od kolonije in poi\xc5\xa1\xc4\x8dejo bolj\xc5\xa1i \xc5\xbeivljenjski prostor. Na kratkem, \xc5\xa1irokem zadku, ki ga sestavlja 11 \xc4\x8dlenov, je \xc5\xa1e par eno\xc4\x8dlenskih cerkov. Genitalije samcev so asimetri\xc4\x8dne._NEWLINE_Imajo nepopolno preobrazbo - ameri\xc5\xa1ke vrste se na primer levijo \xc5\xa1tirikrat preden odrastejo, li\xc4\x8dinke so podobne odraslim \xc5\xbeivalim.\n_START_SECTION_\nSistematika in ekologija\n_START_PARAGRAPH_\nTalne u\xc5\xa1i \xc5\xbeivijo v obmo\xc4\x8djih s tropskim podnebjem, razen v Avstraliji. So socialne \xc5\xbeu\xc5\xbeelke, ki \xc5\xbeivijo med odpadlim listjem, v gnilem lesu ali blizu kolonij termitov. Prehranjujejo se z glivami in mrtvimi \xc4\x8dlenono\xc5\xbeci._NEWLINE_Njihov sistematski polo\xc5\xbeaj znotraj skupine krilatih \xc5\xbeu\xc5\xbeelk je \xc5\xa1e v veliki meri nepojasnjen, prav tako razmerja znotraj reda. Po razli\xc4\x8dnih morfolo\xc5\xa1kih in genetskih zna\xc4\x8dilnostih so \xc5\xa1e najbli\xc5\xbee nogoprelcem.'